Eesti väikelaevaehitus on viimastel aastatel teinud läbi kiire arengu. Tänasel päeval võib öelda, et sektor on üle elanud ka majanduskriisi ning nõudlus väikelaevade järele on taastumas. Valdav enamus Eestis toodetud väikelaevadest müüakse siiski endiselt välisturgudel, mis  on ju iseenesest positiivne nähtus, kuid teisalt on arenenud ja nõudlik koduturg oluline faktor iga tööstusharu arengus.  On väidetud, et Eesti väikelaevaehituse koduturg on senini kujunemisjärgus - võrreldes põhjanaabritega on meil märkimisväärselt vähem laevu, sadamaid ja purjetajaid. Samuti on väidetud, et põhjus, miks Eestis toodetud laevu Eestis ei müüda, peitub selles, et Eesti tootjad ei tooda eestlasele meelepäraseid ja jõukohase hinnaga laevu.  Visioonikonverentsi teemaks ongi Eesti  koduturg: milliseid laevu eestlased kasutavad ja milline peaks olema see eestlasele sobiv rahvapurjekas, mida Eestis eestlastele võiks toota?